***Songs from Home***

Album ***Songs from Home***, ki je zdaj izšel pri tonctone records, je nastajal v zadnjih dveh letih. Vsebuje 11 pesmi in na njej sodeluje kar 18 glasbenikov in glasbenic.

Tonč Feinig je na tej zgoščenki po eni strani razširil svoj glasbeni spektrum – zasedbe, ki izvajajo pesmi, segajo od dua do malega big banda – po drugi strani pa se je Feinig tematsko omejil na narodne pesmi, ki jih na Koroškem pogosto in radi pojejo.

Poslušamo lahko poslastice iz Feinigovega odrskega programa, ki jim je dodal tudi nove pesmi, kot na primer koroške klasike *Is schon still uman See* in *In da Mölltolleitn* ter *Po sončnih livadah* Slavka Avsenika (ki seveda ni koroška pesem, a težko bi našli Korošca, ki Avsenika ne bi poznal).

Feinig je s to produkcijo spet pokazal, kako spreten aranžer je, saj so vsi aranžmaji – tudi za godalni kvartet in pihala, njegovo delo.

Na zgoščenki se predstavita kar dva godalna kvarteta: pri pesmi *Je na Dravc mehva* zaigra Feinig s kvartetom Noreia String Quartet, ki je v zadnjem času tudi mednarodno zelo uspešen, pri pesmi *Is schon still uman See* pa nas popelje Arthur Ottowitz kot solist na orglicah z godalnim kvartetom in njegovim slovenskim zvezdnikom Matijo Krečičem na obrežje te mistične jezerske pokrajine.

Prvi skladbi na plošči sta *Dekle na vrtu* in *Gern hobn tuat guat* skladateljice Hedi Preissegger z novim aranžmajem, ki ju zaigra Feinigov dolgoletni band, s katerim nastopa v živo in ki se mu vedno znova pridružuje vrhunski koroški umetnik Edgar Unterkirchner!

Dve klaviaturi se spajata: zvok klavirja se staplja s Hammondovimi orglami.

Nato lahko prisluhnemo skladbam *V Šmihelu no kajžico mam* in *Rož, Podjuna, Zila* (slednja je postala prava himna koroških Slovencev). Feinigovemu bandu se tu pridružijo odlični glasbeniki na pihalih oz. trobilih: izjemni saksofonist Lenart Krečič, mojster trobente Tomaž Gajšt in pozavnist Vid Žgajner, ki so vsi tudi člani Big Banda RTV Slovenija, in poskrbijo za zelo široko zvočno paleto.

Pri skladbi *Zakrivljeno palico v roki* glasbeni temelj postavita kontrabas in klavir, čeznju pa je položeno petje, ki se tu približuje jazzu. Vse skupaj pa komentira Feinig na melodiki, kar je tudi premiera!

*Po sončnih livadah*

Avsenik in Feinig ... kdo bi si to predstavljal? No, pesem ima nekaj avtobiografskega, saj je Tonč Feinig pred približno dvema letoma postal oče, in tako se ta pesem tudi tematsko ujema s pričujočo zgoščenko. Posneta je v klasičnem formatu klavirskega tria, solist na prečni flavti pa je še en gostujoči zvezdnik Michael Erian! Feiniga in Eriana povezuje (desetletja) dolgo prijateljstvo, ki sega še v skupne začetke na Koroškem deželnem konservatoriju. Oba sta pozneje študirala tudi na Kraljevem konservatoriju v Haagu.

*Je na Dravc mehva* je pel že Anton Feinig starejši, ki je bil zborovodja, pevec in organist, in zato ima pesem prav poseben čustveni pomen za Tonča Feiniga. Tudi Lena Kolter, violinistka kvarteta Noreia String Quartet, je tako kot Feinig doraščala ob Dravi. Sveče in Bilčovs ležita na nasprotnih bregovih te za Koroško pomembne reke.

*In da Mölltolleitn* nam prinese nepričakovano premiero: Edgarja Unterkirchnerja na klarinetu! Vzdušje te koroške zimzelene melodije spominja na dunajski valček, in kot valček ga zaigrata v dvoje.

*Nmav čez jizaro nam Matthiasa Ortnerja, glavo skupine Matakustix, prikaže kot senzibilnega pevca!* Prvo kitico te pesmi je prav on prevedel v nemščino. In ne nazadnje sodeluje tudi virtuozinja na harfi Hannah Senfter, ki žanje en uspeh za drugim!

*Ko bi jaz šuštar bil* nas očara s svojim humorjem in hudomušnostjo, značilnost skladbe pa je, da dobi vsak glasbenik priložnost za svoj mali solistični nastop! Ta pesem ne sme manjkati na Feinigovih nastopih, na tem albumu pa ima lepo nalogo, da zaokroži in zaključi pesmi domovine, torej ***Songs from Home***!